Document ID: 32006D0637

ODLOČBA KOMISIJE
z dne 13. septembra 2006
o zahtevi Republike Litve po uvedbi znižane stopnje DDV za oskrbo z daljinskim ogrevanjem
(notificirano pod dokumentarno številko C(2006) 4049)
(Besedilo v litovskem jeziku je edino verodostojno)
(2006/637/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Šeste direktive Sveta 77/388/EGS z dne 17. maja 1977 o usklajevanju zakonodaje držav članic o prometnih davkih - Skupni sistem davka na dodano vrednost: enotna osnova za odmero (1), in zlasti člena 12(3)(b) Direktive,
ob upoštevanju naslednjega:
(1)
S pismom, ki je bilo pri Komisiji evidentirano dne 20. junija 2006, je Republika Litva obvestila Komisijo, da namerava uporabiti znižano stopnjo DDV za oskrbo z daljinskim ogrevanjem.
(2)
Litva namerava uvesti znižano stopnjo (5 %) za oskrbo z daljinskim ogrevanjem, medtem ko bo za zemeljski plin in električno energijo še naprej veljala splošna stopnja (18 %). To razlikovanje stopenj ne povzroča prehoda z uporabe električne energije ali zemeljskega plina za ogrevanje na uporabo daljinskega ogrevanja. Glavni razlogi za to so nacionalna pravila za določanje cen, saj se cene zemeljskega plina, električne energije in daljinskega ogrevanja precej razlikujejo, in dejstvo, da so iz tehnično-tehnološkega vidika ti proizvodi lahko medsebojno zamenljivi zgolj za namene ogrevanja. Poleg tega v Litvi na splošno uporabljajo električno energijo za ogrevanje samo gospodinjstva, ki nimajo tehnične možnosti, da bi uporabljala plin ali se priključila na omrežje daljinskega ogrevanja. V tej zvezi gospodinjstva, ki trenutno uporabljajo električno energijo, ne bodo prešla na daljinsko ogrevanje, ker niso priključena na omrežje daljinskega ogrevanja. Tudi tista, ki uporabljajo plin za ogrevanje, se verjetno ne bodo preklopila na daljinsko ogrevanje, ker je po podatkih litovskih organov cena za daljinsko ogrevanje, brez davka na dodano vrednost, višja od cene za ogrevanje s plinom. V vsakem primeru bi to lahko storila le, če imajo zagotovljene povezave na daljinsko ogrevanje.
(3)
Poleg tega ne obstaja tveganje izkrivljanja konkurence v smislu člena 12(3)(b) Šeste direktive o DDV za kakršno koli ogrevanje, ki ga dobavitelji v Litvi preskrbijo zasebnim potrošnikom, ki prebivajo v drugih državah članicah, ali za ogrevanje, ki ga preskrbijo dobavitelji zunaj Litve zasebnim potrošnikom, ki prebivajo v tej državi, ker načeloma ni čezmejnih transakcij.
(4)
Načrtovani ukrep je splošni ukrep uporabe znižane stopnje DDV za oskrbo z daljinskim ogrevanjem v skladu s členom 12(3)(b) Šeste direktive o DDV.
(5)
Ker gre za splošen ukrep, ki ne predvideva izjeme pri izvajanju, je treba tveganje izkrivljanja konkurence šteti kot neobstoječe. Pogoj iz člena 12(3)(b) Šeste direktive je torej izpolnjen, zato Litva lahko uporablja zadevni ukrep takoj po uradnem obvestilu o tej odločbi -
SPREJELA NASLEDNJO ODLOČBO:
Člen 1
Litva lahko ukrep o uporabi znižane stopnje DDV za oskrbo z daljinskim ogrevanjem, o katerem je poslala uradno obvestilo v pismu z dne 20. junija 2006, uporablja ne glede na pogoje proizvodnje in oskrbe.
Člen 2
Ta odločba je naslovljena na Republiko Litvo.
V Bruslju, 13. septembra 2006

Labels: 18
2
1